ทิสโก้คลอดกองทุนผสมซื้อหุ้น20%
ทิสโก้ออกกองทุนใหม่ เน้นลงทุนตราสารหนี้และแบ่งเงิน 20% ซื้อหุ้นตั้งเป้ากำไร 5% ใน 1 ปี เหมาะคนไม่กล้าเสี่ยงมาก
12 ม.ค. 2555

ทิสโก้ออกกองทุนใหม่ เน้นลงทุนตราสารหนี้และแบ่งเงิน 20% ซื้อหุ้นตั้งเป้ากำไร 5% ใน 1 ปี เหมาะคนไม่กล้าเสี่ยงมาก
นายธีรนาถ รุจิเมธาภาส กรรม การผู้จัดการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า บริษัทเสนอขายกองทุนเปิด ทิสโก้ สเปเชี่ยล โบนัส 2 ซึ่งเป็นกองทุนรวมผสมแบบกำหนดสัดส่วนการลงทุนในหุ้นในประเทศไม่เกิน 20% โดยเงินส่วนใหญ่จะลงทุนในตราสารหนี้และหรือเงินฝากในประเทศและหรือต่างประเทศ ป้องกันความเสี่ยงอัตราแลกเปลี่ยนทั้งจำนวน
กองทุนมีมูลค่าโครงการ 1,000 ล้านบาท มีอายุ 1 ปี หรือเลิกกองทุนก่อนครบกำหนดอายุ หากสามารถสร้างผลตอบแทนได้ถึง 5% โดยจะเปิดขายครั้งเดียวตั้งแต่วันที่ 12-17 ม.ค. 2555 ลงทุนขั้นต่ำ 2 หมื่นบาท 
ด้าน TISCO Wealth ที่ปรึกษาทางการเงินและการลงทุนครบวงจรจากกลุ่มทิสโก้ มองว่าปี 2555 แม้ตลาดหุ้นทั่วโลกยังผันผวน แต่เชื่อว่ายังอยู่ในทิศทางขาขึ้นหลังจากผ่านจุดต่ำสุดในปีที่ผ่านมาแล้ว
ปัจจุบันดัชนีหุ้นทั่วโลกส่วนใหญ่อยู่ในระดับที่ถูกมาก รวมถึงหุ้นไทย ดังนั้น ผู้ที่ต้องการลงทุนแบบความเสี่ยงไม่สูงมาก แต่ยังต้องการผลตอบแทนที่ดีกว่าฝากเงิน ควรหาจังหวะในการเพิ่มสัดส่วนลงทุนหุ้นบ้าง นอกจากลงทุนตราสารหนี้
“การกระตุ้นการบริโภค ลดภาษีนิติบุคคล รวมถึงดอกเบี้ย มีแนวโน้มลดทำให้ต้นทุนทางการเงินบริษัทลดลง เพิ่มโอกาสในขาขึ้นให้หุ้นไทย 15-20% เป้าดัชนีปีนี้อยู่ที่ 1,150-1,200 จุด พีอี 12.5 เท่า”